Ilesia de Sant Valero de Zaragoza

A ilesia de Sant Valero de Zaragoza ye una ilesia que se troba en Zaragoza (Comarca Central, Aragón). Ye una ilesia d'estilo neomedieval construyida en os anyos 1942-1945 en o barrio d'as Delicias. Ista ilesia ye adedicada a o bispe y patrón d'a ciudat de Zaragoza, sant Valero. Historia Os oríchens d'ista parroquia s'han de trobar en l'anyo 1925, por ixas envueltas una capiella ocupaba un puesto en a carrera Don Alonso d'Aragón. L'actual ilesia la prochecta l'arquitecto Regino Borobio en 1927, encara que no se construyiría dica rematada a guerra civil. En ixos mesmos anyos 20 dito arquitecto prochectaría tamién en Zaragoza as ilesias d'o Sagrau Corazón y a de Sant Chuan Baptista d'o barrio de Sant Chuan de Mozarrifar. Descripción Ye una estructura sobria d'una sola torre, d'estilo neogotico y construyiu en ladriello fendo referencia a l'arquitectura mudéchar. O suyo tellau ye de versant a dos auguas con un alero formau de ladriellos que fan tamién función decorativa. Sobre l'alero d'a portalada i hay un rosetón situau entre contrafuertes. O suyo interior ye amplo y formau por una sola nau de cuatre trampos cubiertos por una vuelta de crucería radial, con niervols que s'unen en o candaliello y un abside poligonal de siet cantos. I hai tres capiellas en cada canto con arcos de tipo escarzano. Entre a decoración interior destaca l'altar mayor, obra d'os chirmans Albareda y situau en o centro d'o presbiterio. Se divide en tres cuerpos y conta con esculturas de sant Valero y d'a Virchen d'o Pilar. Atras capiellas destacables son a d'o Santo Cristo, con un retablo gotico en que se representan a sant Chuan Baptista y sant Miguel Arcánchel, asinas como escenas d'a pasión y crucifixión de Cristo u a capilla d'o Sagrau Corazón de Chesús, adedicada a sant Simón y sant Chudas Tadeu y restaurada por os chirmans Albareda. Referencias Vinclos externos (es) San Valero: el patrón aguarda en Delicias (es) Ilesia de Sant Valero en Zaragoza.Arquitectura.Siglo XX (en) Ficha en gcatholic.org